Na temelju čl. 35. st. 2. i čl. 391. Zakona o vlasništvu i drugim stvarnim pravima (Narodne novine br. 91/96, 68/98, 137/99, 22/00, 73/00, 129/00, 114/01, 79/06, 141/06, 146/08, 38/09, 153/09, 143/12 i 152/14) i članka 48. Zakona o lokalnoj i područnoj (regionalnoj) samoupravi (Narodne novine br. 33/01, 60/01, 129/05, 109/07, 125/08, 36/09, 36/09, 150/11, 144/12, 19/13, 137/15, 123/17 i 98/19) i članka 10. Uredbe o kriterijima, mjerilima i postupcima financiranja i ugovaranja programa i projekata od interesa za opće dobro koje provode udruge (Narodne novine 26/15) i članka 30. Statuta Općine Babina Greda („Sl. vjesnik“ 11/09, 04/13,03/14,01/18, 13/18, 27/18 - pročišćeni tekst i 03/20), Općinski načelnik Općine Babina Greda, dana 10. lipnja, 2020. godine donosi

**PRAVILNIK**

**o dodjeli općinskih prostora na korištenje udrugama**

**I. OPĆE ODREDBE**

**Članak 1.**

Ovim se pravilnikom utvrđuju uvjeti, mjerila i postupci za dodjelu prostora u vlasništvu Općine Babina Greda (u daljnjem tekstu: općinski prostori) na korištenje udrugama za provođenje aktivnosti od interesa za opće dobro.

Odredbe ovog pravilnika koje se odnose na udruge odgovarajuće se primjenjuju i na druge organizacije civilnoga društva.

**Članak 2.**

Aktivnost od interesa za opće dobro u smislu ovog pravilnika je aktivnost koja doprinosi zadovoljenju potreba i ispunjavanju ciljeva i prioriteta definiranih strateškim i planskim dokumentima Općine Babina Greda i Republike Hrvatske koji se odnose na Općinu Babina Greda i koja podiže kvalitetu života mještana Općine Babina Greda u područjima:

1. sporta, kulture i tehničke kulture,
2. mladih ili udruga za mlade;
3. zaštite životinja, poljoprivrede, šumarstva i lovstva;
4. zaštite i spašavanja;
5. zaštite okoliša i održivog razvoja;
6. branitelja iz Domovinskog rata i njihovih obitelji i civilnih invalida domovinskog rata;
7. socijalnog i humanitarnog značenja;
8. obrazovanja i predškolskog odgoja;
9. međugeneracijske solidarnosti (treća dob) ili udruga za umirovljenike.

**Članak 3.**

Općinski prostori se dodjeljuju na korištenje udrugama javnim natječajem, sukladno mogućnostima Općine Babina Greda, uz posebnu pažnju da se racionalno koriste svi općinski prostori.

Općinski prostori koji služe za zadovoljavanje potreba građana za opskrbom i uslužnim obrtničkim djelatnostima i ulični lokali na atraktivnim lokacijama, u pravilu, ne daju se na korištenje udrugama.

Iznimno, bez objavljivanja javnog natječaja općinski prostor se može dodijeliti izravno samo:

- kada nepredviđeni događaji obvezuju Općinu Babina Greda da u suradnji s udrugama žurno djeluje u rokovima u kojima nije moguće provesti standardni natječajni postupak i problem je moguće riješiti samo izravnom dodjelom općinskog prostora;

- kada se općinski prostor dodjeljuje udruzi kojoj su zakonom, drugim propisom ili aktom dodijeljene određene javne ovlasti (npr. Hrvatski Crveni križ, dobrovoljna vatrogasna društva i dr.).

**II. RASPISIVANJE I UVJETI JAVNOG NATJEČAJA**

**Članak 4.**

O raspisivanju i objavi javnog natječaja za dodjelu općinskih prostora na korištenje udrugama (u daljnjem tekstu: javni natječaj), odlučuje općinski načelnik Općine Babina Greda (u daljnjem tekstu: načelnik), odlukom.

Odluka iz stavka 1. ovoga članka sadrži:

- popis općinskih prostora za dodjelu na korištenje udrugama;

- natječajnu dokumentaciju (tekst javnog natječaja, obrasce, dokaze koji se podnose uz prijavu i dr.);

- podatak o objavi i rok za podnošenje prijava.

Obavijest o raspisivanju javnog natječaja se objavljuje u dnevnom tisku i sadrži predmet javnog natječaja, podatak o tome gdje se tekst javnog natječaja objavljuje, rok podnošenja prijave te po potrebi i druge uvjete, tj. podatke, a javni natječaj s cjelokupnom natječajnom dokumentacijom na internetskoj stranici Općine Babina Greda.

**Članak 5.**

Tekst javnog natječaja sadrži: podatke o općinskom prostoru (adresu, površinu, namjenu i visinu naknade za korištenje), vrijeme na koje se prostor daje na korištenje, podatke tko može sudjelovati u natječaju, podatke o partnerstvu s drugim organizacijama (zajednička prijava), uvjete za prijavu na natječaj, sadržaj prijave, način prijave, rok i mjesto podnošenja prijave, upute za prijavitelje, kriterije i mjerila za bodovanje, uputu o pravu prigovora na Prijedlog rang liste za dodjelu pojedinog općinskog prostora, obavijest o potpisivanju ugovora o korištenju prostora te po potrebi i druge uvjete.

**Članak 6.**

Postupak javnog natječaja provodi Povjerenstvo za dodjelu općinskih prostora na korištenje udrugama (u daljnjem tekstu: Povjerenstvo).

Povjerenstvo od tri člana osniva i imenuje načelnik.

Zadaće Povjerenstva su: otvaranje zaprimljenih prijava, utvrđivanje koje prijave ispunjavaju uvjete natječaja, razmatranje i bodovanje prijava koje ispunjavaju uvjete natječaja sukladno kriterijima i mjerilima za bodovanje, sastavljanje Prijedloga rang liste za dodjelu pojedinog općinskog prostora te Prijedloga konačne rang liste za dodjelu pojedinog općinskog prostora, predlaganje načelniku zaključka o dodjeli prostora na korištenje i sklapanja ugovora o korištenju prostora.

Podnositelji, čije su prijave podnesene izvan natječajnog roka ili su nepotpune, kao i one koje ne ispunjavaju uvjete iz članka 7. ovog pravilnika, neće biti uvršteni na Prijedlog rang liste.

**Članak 7.**

Na javni natječaj mogu se prijaviti udruge koje ispunjavaju slijedeće kriterije:

1. udruga mora biti upisana u Registar udruga Republike Hrvatske ili u drugi

odgovarajući registar i imati registrirano sjedište u Općini Babina Greda,

1. udruga mora biti upisana u Registar neprofitnih organizacija;
2. udruga mora uredno plaćati doprinose i poreze te druga davanja prema državnom proračunu i proračunu Općine Babina Greda;
3. udruga mora imati organizacijske kapacitete i ljudske resurse za provedbu aktivnosti;
4. mora voditi transparentno financijsko poslovanje;
5. da se protiv udruge, odnosno osobe ovlaštene za zastupanje udruge ne vodi kazneni postupak i da nije pravomoćno osuđena za prekršaj ili kazneno djelo iz članka 48. Uredbe o kriterijima, mjerilima i postupcima financiranja i ugovaranja programa i projekata od interesa za opće dobro koje provode udruge (u daljnjem tekstu: Uredba);
6. aktivnosti se moraju provoditi na području Općine Babina Greda;
7. prijava na natječaj mora sadržavati sve podatke, dokumentaciju i popunjene obrasce određene natječajnom dokumentacijom i ovim pravilnikom;
8. udruga mora uredno ispunjavati obveze iz svih prethodno sklopljenih ugovora o korištenju općinskog prostora

**Članak 8.**

Prijava na natječaj se podnosi isključivo na obrascu koji je sastavni dio natječaja, a uz prijavu se prilaže:

1. izvadak iz matičnog registra u koji je udruga upisana (ispis internetske

stranice);

1. dokaz o upisu u Registar neprofitnih organizacija (ispis internetske stranice RNO-a);
2. presliku statuta, sa svim izmjenama i dopunama;
3. ispunjeni obrazac izjave osobe ovlaštene za zastupanje udruge o nepostojanju duga s osnove potraživanja Općine Babina Greda;
4. potvrdu Porezne uprave o stanju duga po osnovi javnih davanja o kojima službenu evidenciju vodi Porezna uprava, u izvorniku ne starija od 30 dana od objave javnog natječaja;
5. presliku financijskog izvješća za prethodnu godinu (za obveznike dvojnog

knjigovodstva), odnosno odluku o vođenju jednostavnog knjigovodstva i primjeni novčanog računovodstvenog načela donesena od upravljačkog tijela podnositelja prijave s pečatom o zaprimanju nadležnog tijela te presliku knjige prihoda i rashoda za prethodnu godinu (za obveznike jednostavnog knjigovodstva);

1. obrazac izjave o postojanju partnerskog odnosa dužeg od jedne godine;
2. druge dokaze i dokumentaciju određenu natječajnom dokumentacijom

**Članak 9.**

Prijava u papirnatom obliku sadržava obvezne obrasce vlastoručno potpisane od strane osobe ovlaštene za zastupanje, te ovjerene službenim pečatom udruge.

Prijava mora biti podnesena u roku određenom u javnom natječaju, koji ne može biti kraći od 30 dana od objave javnog natječaja.

Prijave na natječaj sa dokumentacijom se podnose u zatvorenoj omotnici, s naznakom "Ne otvaraj - Javni natječaj za dodjelu općinskih prostora na privremeno korištenje udrugama" preporučeno poštom ili u pisarnici Jedinstvenog upravnog odjela.

**Članak 10.**

Kriteriji i mjerila za bodovanje pristiglih prijava na natječaj za određeni prostor radi provođenja programa i projekata od interesa za opće dobro, su:

**a) Godine aktivnog djelovanja**

- za svaku godinu aktivnog djelovanja 1 bod

**b) Broj članova**

- do 20 1 bod

- od 21 do 50 2 boda

- od 51 do 100 3 boda

- više od 100 4 boda

**c) Ostvarene financijske potpore za projekte/programe**

- iz EU fondova 6 bodova

- iz državnog proračuna 5 bodova

- iz proračuna Općine Babina Greda 4 boda

- iz poslovnog sektora 3 boda

-od drugog inozemnog javnog ili privatnog donatora 2 boda

**d) Ostvarena priznanja, nagrade, potpore i sl.**

- međunarodna 10 bodova

- državna 8 bodova

- Općine Babina Greda 6 bodova

- strukovna 2 boda

**e) Broj partnerskih organizacija civilnog društva s kojima se planira zajednički koristiti dodijeljeni prostor**

- 1 3 boda

- 2 5 bodova

- za svaku partnersku organizaciju iznad dvije dodatno 2 boda

**f) Prethodno korištenje prostora**

- prethodno uredno korištenje istog općinskog prostora 10 bodova

Na temelju zbroja bodova za svakog prijavitelja Povjerenstvo utvrđuje Prijedlog rang liste za dodjelu općinskog prostora na korištenje.

**Članak 11.**

Ako dva ili više podnositelja zahtjeva imaju jednak broj bodova, prednost na rang listi ima onaj podnositelj koji je ostvario više bodova po kriteriju:

- ukupan broj godina aktivnog djelovanja.

Prijavu za dodjelu jednog općinskog prostora kojeg planira koristiti više udruga u suradnji/partnerstvu podnosi samo jedna od udruga koja smatra da na javnom natječaju može ostvariti najveći broj bodova sukladno kriterijima i mjerilima iz članka 10. ovog pravilnika.

Suradnja/partnerstvo iz stavka 2. ovog članka mora trajati duže od jedne godine.

Namjera korištenja prostora u suradnji/partnerstvu sa ostalim udrugama potvrđuje se izjavom koja se prilaže uz prijavu za dodjelu općinskog prostora, potpisanom od ovlaštenih osoba svih suradničkih/partnerskih udruga.

**Članak 12.**

Nakon izvršenog bodovanja prijava i utvrđivanja Prijedloga rang liste za dodjelu pojedinog općinskog prostora, Povjerenstvo će, na internetskoj stranici Općine Babina Greda i oglasnoj ploči općinske uprave, javno objaviti Prijedlog rang liste za dodjelu pojedinog općinskog prostora sa brojem bodova po pojedinom kriteriju, te ukupan broj bodova.

Na Prijedlog rang liste za dodjelu pojedinog općinskog prostora prijavitelji mogu uložiti prigovor načelniku, putem Jedinstvenog upravnog odjela, zbog redoslijeda na listi reda prvenstva ili zbog neuvrštavanja na listu reda prvenstva iz razloga navedenih u članku 6. ovoga pravilnika, u roku 8 dana od dana objavljivanja Prijedloga rang liste.

Odluka načelnika o prigovoru je konačna.

**Članak 13.**

Konačnu rang listu za dodjelu pojedinog općinskog prostora, na prijedlog Povjerenstva, utvrđuje načelnik i javno objavljuje na internetskoj stranici Općine Babina Greda.

Na temelju Konačne rang liste iz stavka 1. ovoga članka, Povjerenstvo predlaže načelniku donošenje Odluke o dodjeli prostora na korištenje koji mora biti obrazložen i javno objavljen na internetskoj stranici Općine Babina Greda.

**III. SKLAPANJE UGOVORA O KORIŠTENJU**

**Članak 14**.

Na temelju Odluke načelnika iz članka 13. ovoga pravilnika, sklapa se ugovor o korištenju općinskog prostora (u nastavku: ugovor).

Ako prijavitelj koji je ostvario najviše bodova za pojedini općinski prostor ne pristupi sklapanju ugovora, Povjerenstvo predlaže načelniku slijedećeg prijavitelja s Konačne rang liste za taj prostor.

Ugovor se sklapa u pisanom obliku na rok od 5 (pet) godina.

Ugovor u ime Općine Babina Greda potpisuje Općinski načelnik.

**Članak 15.**

Ugovor se sklapa u pisanom obliku i osim osnovnih podataka o korisniku i prostoru, sadržava:

- visinu naknade;

- aktivnosti od interesa za opće dobro;

- vrijeme trajanja ugovora;

- odredbu o ovršnosti;

- odredbu o obvezi plaćanja režijskih troškova korisnika (el.energije, plin,

voda tel. kom. naknada i sl.);

- odredbu o razlozima i uvjetima za otkazivanje ugovora u slučaju kršenja ili

neizvršavanja odredbi ugovora te odredu o raskidu ugovora;

- odredbu o tome da korisnik ne može preuređivati općinski prostor bez

prethodne pisane suglasnosti Općine Babina Greda;

- odredbu kojom se korisnik obvezuje općinski prostor predati u posjed

vlasniku slobodan od osoba i stvari istekom roka na koji je dan, odnosno

istekom otkaznog roka ili raskida ugovora;

- neopozivu izjavu korisnika kojom se odriče prava povrata uloženih sredstava

u općinski prostor;

* odredbu da ako je ugovor sklopljen s više korisnika (zajedničko korištenje), oni za sva dugovanja koja proizlaze iz korištenja općinskog prostora odgovaraju solidarno.

**Članak 16.**

Naknada za korištenje općinskog prostora određuje se godišnje u iznosu od:

za prostore površine do 50,00 m² – 300,00 kuna godišnje,

za prostore od 50-100 m² – 500,00 kuna godišnje,

za prostore iznad 100 m² – 1000,00 kuna godišnje,

za sportske terene (nogometna igrališta, stadioni i sl.) do 4,0 Ha – 1000,00 kuna

godišnje.

U slučaju da je Općina obveznik poreza na dodanu vrijednost (PDV) iznos naknade za privremeno korištenje uvećava se za pripadajući PDV.

Korisnik je dužan naknadu za privremeno korištenje plaćati godišnje i to najkasnije do isteka tekuće godine za sljedeću kalendarsku godinu.

Osim naknade za korištenje prostora, korisnik se obvezuje plaćati sve tekuće troškove održavanja nekretnine te troškove koji proizlaze iz korištenja, održavanja i uređenja prostora odnosno nekretnine (struja, voda, plin, telefon, grijanje i sl.) sukladno pozitivnim propisima.

**Članak 17.**

Istekom roka od 5 (pet) godina korisniku se, općinski prostor dodijeljen temeljem ovog pravilnika, može ponovno dodijeliti na korištenje na rok od daljnjih deset godina, bez provođenja javnog natječaja za dodjelu, pod uvjetom da je korisnik dodijeljeni općinski prostor koristio sukladno ugovoru i uredno izvršavao ugovorne obveze te i dalje ima potrebu za tim prostorom.

Zahtjev za ponovnu dodjelu općinskog prostora na korištenje podnosi se načelniku, najkasnije 30 dana prije isteka ugovora o korištenju prostora.

Odluku o ponovnoj dodjeli gradskog prostora na korištenje bez provođenja javnog natječaja donosi načelnik.

Odluku o ponovnoj dodjeli općinskog prostora na korištenje bez provođenja javnog natječaja mora biti obrazložena i javno objavljena na internetskoj stranici Općine Babina Greda.

**Članak 18.**

Korištenje općinskog prostora može prestati i prije isteka ugovorenog roka, otkazom ugovora.

Općina Babina Greda može otkazati ugovor ako korisnik:

- poslije pisane opomene Općine Babina Greda koristi općinski prostor

suprotno ugovoru ili mu nanosi znatniju štetu koristeći ga bez dužne pažnje;

- ne plati dospjelu naknadu u roku od 15 dana od dana pisane opomene od

strane Općine Babina Greda;

- onemogući Općini Babina Greda nesmetanu kontrolu korištenja općinskog

prostora, odnosno ne pruži na uvid svu potrebnu dokumentaciju;

- vrši preinake općinskog prostora bez pisanog odobrenja Općine Babina

Greda;

- općinski prostor daje na potkorištenje;

- ne koristi općinski prostor bez opravdanog razloga duže od 90 dana.

Korisnik može otkazati ugovor o korištenju ne navodeći razloge.

Otkazni rok je 30 dana.

**Članak 19.**

Općina Babina Greda može otkazati ugovor o korištenju prostora također ako joj je prostor neophodno potreban za rad općinske uprave i drugih pravnih osoba kojima je Općina Babina Greda osnivač ili suosnivač, ili ako je prostor potreban u neku drugu svrhu koja je od strateškog interesa za Općinu Babina Greda.

**IV. PRIJELAZNE I ZAVRŠNE ODREDBE**

**Članak 20.**

Korisnik kojem su zakonom, drugim propisom ili aktom dodijeljene određene javne ovlasti (npr. Hrvatski Crveni križ, dobrovoljna vatrogasna društva i dr.), a koji ima sklopljen ugovor prije stupanja na snagu ovog pravilnika dužan je u roku 120 dana od stupanja na snagu ovog pravilnika, dostaviti dokumentaciju iz članka 8. ovoga pravilnika, kojom dokazuje da ispunjava uvjete za korištenje općinskog prostora.

S korisnikom za kojeg Povjerenstvo, temeljem dostavljene dokumentacije, utvrdi da ispunjava uvjete za dodjelu općinskog prostora na korištenje, a općinski prostor koristi u skladu s ranije sklopljenim ugovorom, sklopit će se novi ugovor, na određeno vrijeme od 10 godina.

Ako korisnik ne dostavi dokumentaciju iz članka 8. ovoga pravilnika, odnosno ako Povjerenstvo temeljem dostavljene dokumentacije utvrdi da korisnik ne ispunjava uvjete za dodjelu općinskog prostora na korištenje, načelnik neće sa korisnikom sklopiti ugovor, a ranije sklopljeni ugovor se stavlja van snage.

Svi važeći ugovori o korištenju prostora koji su sklopljeni na određeno ili neodređeno vrijeme prestat će važiti nakon provedenog postupka javnog natječaja, tj. danom stupanja na snagu novih ugovora o korištenju prostora sukladno odredbama ove odluke.

**Članak 21.**

Provedbu ovoga pravilnika vrši Jedinstveni upravni odjel.

Odredbe ovog pravilnika odgovarajuće se primjenjuju i na davanje prostora na korištenje pravnih osoba u vlasništvu Općine Babina Greda, ako isto nije regulirano njihovim općim aktom.

**Članak 22.**

Sastavni dio ovog pravilnika su obvezni obrasci za prijavu:

1. Obrazac – Prijava,
2. Obrazac – Izjava o nepostojanju duga,
3. Obrazac – Izjava o nekažnjavanju,
4. Obrazac – Izjava o partnerstvu

**Članak 23.**

Ovaj pravilnik stupa na snagu osmog (8) dana od dana objave u „Službenom vjesniku“ Vukovarsko-srijemske županije.

KLASA: 022-05/20-50/4

URBROJ: 2212/02-02/20-01-1

Općinski načelnik:

\_\_\_\_\_\_\_\_\_\_\_\_\_\_\_\_

Josip Krnić

**OBRAZAC - PRIJAVA**

**na Javni natječaj za dodjelu prostora u vlasništvu Općine Babina Greda**

|  |  |  |
| --- | --- | --- |
| **Naziv udruge** |  | |
| Adresa |  | |
| OIB |  | |
| Ime i prezime osobe ovlaštene za zastupanje |  | |
| Telefon |  | |
| Mobitel |  | |
| Adresa e-pošte |  | |
| Internetska stranica |  | |
| Godina osnutka |  | |
| IBAN žiro računa i naziv banke |  | |
| Ukupan broj članova |  | |
| Broj godina aktivnog djelovanja |  | |
| Ciljevi osnivanja udruge |  | |
| Svrha i područje djelovanja udruge |  | |
| Djelatnosti udruge |  | |
| **Prostor u kojem udruga djeluje** |  | |
| **Prostor za koji se natječe** |  | |
| **redni broj iz tablice natječaja** |  |
| **adresa** |  |
| **veličina u m** |  |
| **broj prostorija** |  |
| **Obvezni prilozi uz popunjeni**  **Obrazac - Prijava** | ispis s elektroničke stranice Registra udruga i Registra neprofitnih organizacija | |
| preslika ovjerenog statuta udruge sa svim izmjenama i dopunama | |
| izjava kojom osoba ovlaštena za zastupanje pod materijalnom i krivičnom odgovornošću izjavljuje da se protiv nje ne vodi kazneni postupak | |
| izjava kojom osoba ovlaštena za zastupanje pod materijalnom i krivičnom odgovornošću izjavljuje da udruga nema dugovanja s osnove davanja prema državnom i općinskom proračunu | |
| potvrda Porezne uprave o stanju duga po osnovi javnih davanja o kojima službenu evidenciju vodi Porezna uprava, u izvorniku ne starija od 30 dana od dana objave natječaja | |
| preslika financijskog izvješća za prethodnu godinu | |
| u slučaju namjere zajedničkog korištenja prostora - izjava o pristanku na zajedničko korištenje potpisana i ovjerena od svih osoba ovlaštenih za zastupanje | |

**U Babina Greda, dana 20\_\_. godine**

**Vlastoručni potpis osobe**

**ovlaštene za zastupanje**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**M.P.**

**Obrazac Izjava o nepostojanju duga**

**IZJAVA O NEPOSTOJANJU DUGA**

kojom osoba ovlaštena za zastupanje pod kaznenom materijalnom odgovornošću izjavljuje da nema dugovanja s osnove davanja prema državnom i općinskom proračunu.

**Prijavitelj:**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

(naziv udruge, OIB)

**Pod kaznenom i materijalnom odgovornošću izjavljujemo da su svi podaci navedeni u Izjavi istiniti, točni i potpuni.**

|  |  |  |  |
| --- | --- | --- | --- |
| **Mjesto i datum:** |  | **MP** |  |
|  |  |  | **Ime i prezime te potpis osobe ovlaštene za zastupanje prijavitelja projekta** |

**OBRAZAC – IZJAVA O NEKAŽNJAVANJU**

**IZJAVA O NEKAŽNJAVANJU**

kojom se izjavljuje da osoba ovlaštena za zastupanje pod kaznenom i materijalnom odgovornošću izjavljuje da se protiv nje i voditelja programa/projekta ne vodi kazneni postupak.

**Prijavitelj:**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

(naziv udruge, OIB)

**Pod kaznenom i materijalnom odgovornošću izjavljujemo da su svi podaci navedeni u Izjavi istiniti, točni i potpuni.**

|  |  |  |  |
| --- | --- | --- | --- |
| **Mjesto i datum:** |  | **MP** |  |
|  |  |  | **Ime i prezime te potpis osobe ovlaštene za zastupanje prijavitelja projekta** |

**OBRAZAC – IZJAVA O PARTNERSTVU**

Partnerstvo je dogovoren, stabilan i obvezujući odnos između organizacija koji podrazumijeva zajedničke odgovornosti u korištenju nekretnine u vlasništvu Općine Babina Greda. Kako bi se nekretnina namjenski koristila, sve organizacije koje koriste nekretninu trebaju se suglasiti s načelima dobre prakse u partnerstvu:

1. Prije podnošenja prijave na natječaj za dodjelu nekretnina na korištenje davatelju svi partneri pročitat će tekst natječaja i upute za podnošenje prijave te razumjeti svoju ulogu u partnerstvu.
2. Svi partneri ovlašćuju organizaciju prijavitelja da ih zastupa u svim poslovima s Općinom Babina Greda kao davateljem nekretnine na korištenje.
3. Organizacija prijavitelj i sve partnerske organizacije redovito će se sastajati i zajednički razmatrati način zajedničkog korištenja i sagledavati izazove i poteškoće u korištenju nekretnine.
4. Svi partneri sudjelovati će u pripremi zajedničkog izvješća koje organizacija prijavitelj u ime svih partnera podnosi Općini Babina Greda.
5. Prijedloge za promjene ugovora o korištenju nekretnine partneri trebaju usuglasiti prije nego ih organizacija prijavitelj podnese Općini Babina Greda. Ako se ne mogu usuglasiti, organizacija prijavitelj to mora naznačiti pri podnošenju promjena na odobrenje Općini Babina Greda.

**IZJAVA O PARTNERSTVU**

Pročitali smo sadržaj prijave na natječaj Općine Babina Greda za davanje na korištenje nekretnine:

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

*(navesti naziv i redni broj nekretnine)*

i suglasni smo s njome. Obvezujemo se pridržavati gore navedenih načela dobre prakse u partnerstvu i obveza partnera navedenih u prijavi. U slučaju odobrenja prijave te po potpisivanju ugovora o dodjeli nekretnine u državnom vlasništvu na korištenje partneri se obvezuju Općini Babina Greda dostaviti potpisani sporazum o partnerstvu u korištenju nekretnine.

|  |  |  |
| --- | --- | --- |
| Naziv partnerske organizacije | Ime i prezime osobe ovlaštene za zastupanje | Potpis osobe ovlaštene za zastupanje i pečat |
|  |  |  |
|  |  |  |
|  |  |  |

**Mjesto i datum: \_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**Ime i prezime te potpis osobe ovlaštene**

**za zastupanje prijavitelja**

**MP**